Húlladúllan kynnir með stolti skemmtilegt verkefni sem hún stendur fyrir í Eyþingi . Verkefnið , sem ber heitið “ Fjölskyldusirkushelgar í Eyþingi ” er unnið undir formerkjum heilsueflandi nálgunnar . Dagskráin er sérstaklega sniðin að því að fjölskyldan og samfélagið geti öll tekið þátt og notið helgarinnar saman , burtséð frá aldri og stærð . Helgarnar verða fjórar talsins og fara fyrstu þrjár helgarnar fram í maí . Þær verða staðsettar í Fjallabyggð , ( 4. -5. maí ) , í Skútustaðahrepp ( 11. -12. maí ) og í Eyjafjarðarsveit ( 25. -26. maí ) . Fjölskyldusirkushelgin felur í sér tveggja daga kennslu þar sem þáttakendur fá að prófa hinar ýmsu sirkuslistir og og sirkusáhöld undir leiðsögn tveggja frábærra kennara . Húlladúllan og sirkuslistakonan Unnur Máney leiðir kennsluna og með henni er Erna Héðins , kennari og markþjálfi . Kennt er í sex klukkutíma laugardag og sunnudag með klukkutíma hádegishléi hvorn dag . Markmið kennslunnar er að þáttakendur geti eftir að námskeiðinu lýkur nýtt sér það sem þau lærðu til að leika og njóta . Þáttakendur fá kennslugögn sem innihalda minnislista yfir þau trix sem kennd voru , leiðbeiningar um það hvaða áhöld megi nota í stað sérhæfðra sirkusáhalda og leiðbeiningar um það hvar á vefnum sé að finna góð kennslumyndbönd fyrir þau sem vilja halda áfram að bæta við þá kunnáttu sem þau öðluðust um helgina . Hver smiðja getur tekið á móti 50 þáttakendum frá grunnskólaaldri og upp úr . Þáttökukostnaði er haldið í lágmarki en aðeins er rukkað 2.000 króna skráningargjald fyrir hvern þátttakanda . Þetta er mögulegt þökk sé stuðningi Norðurorku og Uppbyggingarsjóðs Norðurlands eystra ásamt stuðningi þeirra sveitarfélaga sem taka þátt , í formi afnota af aðstöðu . Skráning fer fram á vefsíðu Húlladúllunnar www.hulladullan.is og þar er að finna allar frekari upplýsingar .